ምርጫውን ሰላማዊ የሚያደርገው የኢትዮጵያ ህዝብ ነው፡- ጠ/ሚ ኃይለማርያም
 – ጠቅላይ ሚኒስትር ኃይለማርያ ደሳለኝ ለህዝብ ተወካዮች ምክር ቤት ሰኞ ሰኔ 30 ቀን 2006 ዓ.ም ማብራሪያ ሲሰጡ የ2007 ዓ.ም ሐገራዊ ምርጫ ሰለማዊ ማድረግ የሚችለው ህዝቡ ነው ብለዋል።ለዚህም ህዝቡ ከቅድመ ምርጫ እስከ ድህረ ምርጫ ድረስ በነቂስ ወጥቶ ተሳታፊ እንዲሆን መንገስት የበኩሉን ሥራ እየሰራ መሆኑን ገልጸዋል።መንግስት ምርጫውን ፍትሐዊ፣ ዴሞክራሲያዊ እና ነጻ ለማድረግ በቁርጠኝነት እየሰራ ነው።ተወዳዳሪ ፓርቲዎችም በምርጫ ሥነ- ምግባር ህጉ መሰረት በመንቀሳቀስ የበኩላቸውን ድርሻ መወጣት አለባቸው ብለዋል አቶ ኃይለማርያም።በፓርቲዎች የጋራ ምክር ቤት ላይ በጋራ ሥራዎች እየተሰሩ ሲሆን የምክር ቤቱ አባል ያልሆኑ ፓርቲዎች ህጉን ተከትለው በመስራት ምርጫውን እንከን የለሽ ማድረግ ይገባቸል ብለዋል።ከዚህ ውጭ ምርጫውን ለመበጥበጥ የሚነሱ ኃይሎች የሚኖሩ ከሆነ ግን መንግስት ህግ የማስከበር ኃላፊነቱን ይሰራል ነው ያሉት።የ2007 ዓ.ም ሐገራዊ ምርጫን እንከን የለሽ ለማድረግ ህዝቡ፣ የምርጫ ቦርድ፣ ፓርቲዎች እና የሚመለከታቸው አካላት ሁሉ የድርሻቸውን እንዲሰሩ ጥሪ አቅርበዋል።አቶ ኃይለማርያም የኢትዮጵያ እና ግብጽ የሁለትዮሽ ግንኙነት ኢትዮጵያ እስከአሁን የያዘችውን አቋም ይዛ እንደምትቀጥል ነው ለምክር ቤቱ የገለጹት።በግብጽ አዲስ የተመረጡት ፕሬዝዳንት ከኢትዮጵያ ጋር መልካም ግንኙነትን ለመመስራት መፈለጋቸው ጥሩ እንደሆነ ተናግረዋል።ይህም ለሁለቱ ሐገራት የእረስ በእርስ የተጠናከረ ግንኙነት ወሳኝ መሆኑን ጠቁሟል አቶ ኃይለማርያ ደሳለኝ።በቅርቡም የሁለቱ ሐገራት ጠቅላይ ሚኒስትሮች በኢኳቶሪያል ጊኒ ተገናኝተው በተለያዩ ጉዳዮች ላይ መምከራቸው ይታወሳል። (ኢሬቴድ)